L’Udin si dismentee di zuiâ e al cjape cuatri patafs dal Bologna. I blancs e neris a son flaps e smamîts e cussì di une bande si sfante la ocasion par cjapâ ponts e svicinâsi ae Sampdorie a metât de classfiche e di chê altre si torne a viodi une scuadre furlane brute e scjarse che par fortune al jere un pôc di timp che no si le viodeve in chestis cundizions.
I parons di cjase a àn dute une altre grinte e dut un altris snait. A àn voie di zuiâ e sante scugne di fâ ponts e a vierzin daurman lis segnaduris cun Destro e a sbusin la puarte di Karnezis ancje cun Krejci, ma Celi si vise par ordin che al è in fûr zûc.
I blancs e neris a son clopadiçs in difese, cemût che al sarà ancjemò plui evident tal secont timp, no rivin a masanâ zûc tal mieç e no àn nissune pression ofensive. La uniche ocasion dal prin timp e je une conclusion di Jankto, fermade su la linie de bande di Maietta, intant che il Bologna al neutralize il dinamisim solitari di Widmer, no à nissun fastidi daûr e al rive a segnâ il secont gol prime de polse, cuntun tîr di Taider, che al profite di une altre brute buse difensive.
Il piês pal Udin al rive te seconde frazion. I parons di cjase a zuin e a mantegnin il comant e i blancs e neris no dan segns di vite e a van di lunc a fâsi maltratâ, stant che nancje la jentrade di Perica e Matos e cambie la situazion. Al rive cussì il tierç gol, ancjemò cun Destro che al à timp di tirâ e tornâ a tirâ dopo di une prime parade di Karnezis.
L’Udin nol rive mai pardabon des bandis di Mirante e in chel istès al lasse simpri plui busis indaûr, massime te zone di Danilo, che al à ancje la sfighe di tocjâ un tîr di Verdi a dam di Karnezis.
Pal Bologna al è poker, pal Udin a son cuatri patafons, che a riscjin fintremai di deventâ cinc.
fur_Latn fur_Latn fur_Latn fur_Latn fur_Latn fur_Latn